<classify> KITUO cha Uwekezaji Tanzania TIC kimetaja maeneo yanayohitaji kuongezwa kasi ya uwekezaji nchini kuziba pengo la mahitaji na utegemezi mkubwa wa nje miongoni mwake ikiwa ni uzalishaji wa sukari, mafuta ya kula, dawa na vifaa tiba.Eneo lingine ambalo kituo kupitia maonesho ya viwanda ya Mkoa wa Pwani yanayohitimishwa leo na Waziri Mkuu mstaafu, Mizengo Pinda, kimehimiza wawekezaji wa ndani na nje kujielekeza ni kwenye kilimo na uongezaji thamani mazao. Hatua hiyo ya TIC kuhamasiha wawekezaji kujitokeza kuwekeza katika maeneo hayo, imekuja ikiwa imepita takribani miezi 19, tangu Rais John Magufuli awaalike wawekezaji kuwekeza katika maeneo hayo.Machi 21, 2018, akizungumza na wafanyabiashara jijini Dar es Salaam Rais Magufuli aliwataka kuwekeza katika viwanda vya sukari ili kuziba nakisi inayosababisha wafanyabiashara kuagiza sukari kutoka nje huku baadhi wakitumia mwanya huo kuingiza nchini sukari iliyoharibika. Rais aliweka wazi kuwa mahitaji ya sukari nchini ni tani 590,000, kwa mwaka ambapo sukari ya kula ni tani 455,000 na sukari ya viwandani tani 135,000. Alisema kuna upungufu wa tani 125,000 ya sukari ya kula na tani 135,000 kwa sukari ya viwandani.Alisema hiyo ni fursa inayoweza kutumiwa na wawekezaji wa ndani kwa kujenga viwanda huku akiagiza mabenki kutoa mikopo kuwawezesha wawekezaji hao na kusema uzalishaji wa ndani ukiimarika utalifanya taifa kuondokana na matumizi ya mabilioni ya fedha kuagiza sukari kutoka nje.Siku hiyo hiyo alizungumzia kuhusu mafuta ya kula kutoka nje ya nchi ambapo alisema uhitaji wa wakati huo ilikuwa tani 450,000 wakati uzalishaji uliokuwepo ulikuwa tani 135,000 sawa na asilimia 30 ya mahitaji. Alieleza kutofurahishwa na matumizi ya fedha za kigeni zinazopatikana kutokana na vyanzo vingine kutumika kuagiza sukari na mafuta kutoka nje wakati zinaweza kuzalishwa nchini. Ikiwa imepita miezi 19 sasa, TIC imeeleza bado kutoridhishwa na kasi ya uwekezaji katika maeneo hayo hadi hivi sasa.Akizungumza na waandishi wa habari jana kwenye banda la kituo, Ofisa Habari wa TIC, Latifa Kigoda alisema yapo mahitaji makubwa ya sukari nchini ikilinganishwa na inayopatikana. Upande wa mafuta ya kula, alisema asilimia 60 hutoka nje ya nchi licha ya kuwapo mazao mengi ya kutengeneza bidhaa hiyo. Kwenye dawa, alisema takribani asilimia 80 zinaagizwa kutoka nje.Pia sehemu kubwa ya vifaa tiba inaagizwa nje. Tunahimiza wazawa na wageni kuwekeza kwenye maeneo haya, alisema Kigoda na kuongeza kuwa kupitia maonesho, wapo watu na taasisi mbalimbali zilizotaka kuelezwa maeneo ya uwekezaji na taratibu wanazopaswa kufuata.Alisisitiza kuwa TIC inaendelea kuboresha mazingira ya uwekezaji ikiwa ni pamoja na kuendelea na mchakato wa maandalizi ya sheria ya uwekezaji na sera itakayopitishwa hivi karibuni. Wakati huo huo, maonesho ya viwanda yaliyofunguliwa wiki iliyopita na Makamu wa Rais, Samia Suluhu Hassan aliyewakilishwa na Naibu Waziri wa Viwanda na Biashara, Stella Manyanya yanafungwa rasmi leo na Pinda.Akizungumza na waandishi wa habari jana, Mkuu wa Mkoa wa Pwani, Evarist Ndikilo alisema wapo walioomba yaongezewe siku tatu.Hilo tutaliangalia lakini official rasmi, yatafungwa kesho leo, alisema Ndikilo.Kwa mujibu wake, maonesho yamepata washiriki wapatao 300 kutoka taasisi na kampuni mbalimbali. Kwa upande wa waliotembelea maonesho, alisema lengo lilikuwa kati ya watu 100,000 na 200,000.Hata hivyo, alisema taarifa kamili itatolewa leo baada ya tathimini nzima kukamilika. Ndikilo alisema maonesho yamekuwa na mafanikio makubwa na mkoa utaendelea nayo katika miaka mingine kwani yamekuwa na tija. Alisema washiriki wamepata masoko na wakati huo huo umma umepata fursa ya kushuhudia bidhaa mbalimbali ambazo baadhi hazikudhaniwa kuwa zinazalishwa nchini.  <topic>: KITAIFA 